P6_TA(2007)0099

Az Európai Unió 2008-as pénzügyi évre vonatkozó általános költségvetési tervezete I., II., IV., V., VI., VII., VIII. és IX. szakasz

Az Európai Parlament 2007. március 29-i állásfoglalása az Európai Unió 2008-as pénzügyi évre vonatkozó általános költségvetési tervezetéről - II., IV., V., VI., VII., VIII. és IX. szakasz - és az Európai Parlamentnek a 2008. évi költségvetési eljárás részeként készített előzetes költségvetési tervezetéről (I. szakasz) (2007/2013(BUD))

Az Európai Parlament,

- tekintettel az Európai Közösséget létrehozó szerződésre és különösen annak 272. cikkére,

- tekintettel az Európai Közösségek saját forrásainak rendszeréről szóló, 2000. szeptember 29-i 2000/597/EK, Euratom tanácsi határozatra [1],

- tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [2],

- tekintettel a költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság között 2006. május 17-én létrejött intézményközi megállapodásra [3],

- tekintettel az intézmények főtitkárainak a pénzügyi terv 5. címét jellemző trendekről szóló, 2006. májusi, ötödik jelentésére,

- tekintettel a Számvevőszéknek a 2005-ös pénzügyi évre vonatkozó költségvetés végrehajtásáról szóló éves jelentésére és az intézmények válaszaira [4]

- tekintettel a Költségvetési Bizottság jelentésére (A6-0069/2007),

A. mivel a 2007-es költségvetés 5. címe 7115000000 eurót tartalmazott, amelyből az Európai Parlament költségvetése 1397460174 eurót tett ki, azaz a cím 19,65%-át;

B. mivel a 2008. évi költségvetés az első olyan éves költségvetés, amelynek nem kell a bővítéshez, új nyelvek bevezetéséhez vagy más, komolyabb adminisztratív következményekkel járó eseményhez hasonló kihívással szembenéznie;

C. mivel az intézményeknek még konszolidálniuk kell a legutóbbi két bővítést;

D. mivel az éves eljárás e szakaszában az Európai Parlament az intézmények előzetes költségvetésére, illetve saját elnökségének a 2008-as költségvetést illető javaslatára vár;

Általános keret

1. megjegyzi, hogy az 5. cím felső összeghatára 2008-ban 7457000000 euró, ami 2007-hez képest 4,8%-os növekedést jelent;

2. megjegyzi, hogy elsősorban a bővítés eredményeként az intézmények költségvetése az elmúlt négy év során közel 18%-kal növekedett; úgy ítéli meg, hogy 2008-ra már valamennyi intézmény elérte a teljes működőképesség állapotát, és megkapta az adminisztratív teendői ellátásához szükséges eszközöket; felszólítja az intézményeket, hogy 2008-as előzetes költségvetésük elkészítése során körültekintő megközelítéssel éljenek;

3. úgy ítéli meg, hogy az Európai Parlament elszámoltatható a polgárok előtt, és az adófizetők pénzének hatékony felhasználása növelheti az uniós intézmények iránti bizalmukat; azon a véleményen van, hogy az intézmények 2008-as költségvetésének elviekben az előző évi költségvetéshez közeli szinten kellene maradnia, mivel semmilyen, a növelést indokoló jelentősebb esemény (bővítés, új nyelvek) nem várható; úgy ítéli meg, hogy az új kezdeményezések bármelyikét elsősorban a jelenlegi költségvetésben megállapított plafonértéken belül kell finanszírozni, hacsak ennek ellenkezőjét nem támasztja alá valamilyen speciális indok;

4. elismeri, hogy az intézmények együttműködése a méretgazdaságosság és a hatékonyság szempontjából előnyökkel járhat, de ugyanakkor alá is aknázhatja egy-egy intézmény függetlenségét vagy identitását; úgy ítéli meg, hogy meg kell találni a fenti tényezőkre az intézmények közötti egyensúlyt; kéri a főtitkárokat, hogy készítsenek jelentést a kölcsönös együttműködésről; 2007. július 1-jéig szeretne tájékoztatást kapni az intézmények közötti együttműködés minőségéről, hatékonyságáról, pénzügyi vetületéről, ideértve az együttműködés keretében létrehozott hivatalok és szervezetek által nyújtott szolgáltatások minőségét és hatékonyságát;

5. emlékeztet arra, hogy állásfoglalásaiban többször is kérte, hogy rendszeresen készüljenek jelentések az előző évben a 10, illetve 2 új tagállam (EU10 és EU2) viszonylatában történt munkaerő-felvételről, illetve a foglalkoztatott személyzet státuszáról; ezért kéri az intézményeket, hogy folytassák ezt a felülvizsgálati gyakorlatot, ahogyan azt az Európai Unió 2007-es pénzügyi évre vonatkozó, a Tanács által módosított általános költségvetésének tervezetéről szóló, 2006. december 14-i állásfoglalással együtt elfogadott, a 2004. és 2007. évi bővítésekkel kapcsolatos munkaerő-felvételről szóló együttes nyilatkozat [5] is előírja, összefoglaló szintű és intézményekre lebontott információt nyújtva;

Az Európai Parlament

POLITIKAI PRIORITÁSOK

Hatékony szolgáltatások biztosítása a képviselők részére a jogalkotás minőségének javítása érdekében

6. úgy ítéli meg, hogy társjogalkotó szervként a Parlament képviselőinek biztosítani kell a feladataik ellátását megkönnyítő és az uniós jogalkotás minőségét javító optimális munkakörülményeket; azon a véleményen van, hogy a megfelelő, szakosított vagy technikai információ rövid időn belüli biztosítása révén javítani lehet a képviselőknek nyújtott támogatást; kitart amellett, hogy a különböző szolgálatok által a Parlamenten belül végzett munka alapján a képviselők rendelkezésére álló összes forrásról és anyagról (tanulmányokról, műszaki és háttérdokumentumokról) a képviselőknek jobb tájékoztatást és ismereteket kell kapniuk;

7. szeretné, ha valamennyi képviselő - az újak is - garantáltan a legjobb nyelvi szolgáltatásokat kapná, legfőképpen a Parlament szerveinek hivatalos ülésein; átlátható és egyértelműen meghatározott feltételek alapján hajlandó megfontolás tárgyává tenni a képviselőknek teendőik ellátása során nyújtandó szolgáltatások még személyesebbé tételére irányuló javaslatokat, és megvizsgálja ezek költséghatékonyságát;

8. tudni szeretné, van-e lehetőség arra, különös tekintettel az új D4-D5-ös épületekre, hogy valamennyi képviselő számára rendelkezésre álljanak üléstermek viszonylag kis (8-20 fős) csoportokban zajló szakértői megbeszélésekhez; úgy véli, hogy a parlamenti munkából következő váratlan igények figyelembe vétele érdekében az ilyen termek lefoglalását viszonylag rövid határidővel és a lehető legkevesebb bürokráciával kellene intézni; 2007. július 1-jére jelentést kér a meglévő ilyen lehetőségekről és arról, hogy milyen módon lehetséges továbbfejlesztésük;

9. megjegyzi, hogy a képviselőknek teendőik ellátásához a legjobb támogatás nyújtása érdekében a munkavégzési és adminisztratív struktúrák további fejlesztésére, illetve a már meglévő szolgáltatások erősítésére van szükség; kéri, hogy a hivatalvezetés vizsgálja meg a könyvtár által biztosított háttér bővítését a képviselők részére a kutatáshoz nyújtott támogatás, valamint egy, az összes meglévő szöveget és szakértelmet tároló, kiterjedt, egységes dokumentum és információs gyűjtemény (Knowledge Management System) révén; 2007. július 1-jéig vár erre vonatkozó javaslatokat költségbecsléssel együtt, amely magában foglalja azt a lehetőséget is, hogy feltegyék az ilyen jellegű kérésekre adott válaszokat a Parlament intranetjére;

10. sajnálja, hogy a hivatalvezetés három különböző helyszínre van földrajzilag szétszórva és ez működési költségek tekintetében többletkiadással jár, különösen ami az egyik munkahelyről a másikra való utazást illeti; úgy ítéli meg, hogy a hivatalvezetésnek - az Európai Parlament földrajzi helyzete által okozott hátrányok ellensúlyozására - biztosítania kell a képviselők részére az új technológiákkal járó valamennyi műszaki-technikai lehetőséget, mint például a számítógépeknek a mobiltelefonokkal való szinkronizálását, vagy videokonferencia-termeket;

11. észrevételezi, hogy az információtechnológiára szánt jelentős költségvetés ellenére még mindig fennállnak bizonyos problémák, mint például a strasbourgi hálózat lelassulása, vagy az új IT-projektek megvalósításához szükséges hosszú idő; éppen ezért kéri a főtitkárt, hogy az előzetes költségvetés becslésekről szóló jelentés IV. mellékletében szenteljen külön szakaszt az elmúlt öt évben indított IT-projekteknek, feltüntetve ezek előzetes költségeit, az üzembe állítás, illetve a leszállítás előzetes időpontját, a tényleges leszállítási időpontot és a végleges költségeket;

12. felhívja a főtitkárt, hogy a jogalkotás és a költségvetési folyamat nyomon követésének javítása érdekében tegyen a bizottsági titkárságok struktúrájára és kapacitására vonatkozó javaslatokat; 2007. július 1-jéig várja az erre vonatkozó javaslatokat a hivatalvezetéstől;

A Parlament és a képviselőcsoportok kommunikációs eszközei hatékonyságának növelése

13. véleménye szerint az európai parlamenti kommunikáció különféle, egymást kiegészítő csatornák mozaikja, amely egy közös cél, az európai polgároknak az intézmény tevékenységéről való tájékoztatása és az európai egység megteremtése érdekében működik;

14. úgy ítéli meg, hogy az Európai Parlament kommunikációja kétrétegű, elsősorban a hivatalvezetés által folytatott, adatszerű információt tartalmazó intézményi kommunikációból, másodsorban pedig a különféle képviselőcsoportok és képviselők nézeteit, álláspontját és tevékenységeit tükröző, inkább politikai irányultságú információból tevődik össze;

15. úgy ítéli meg, hogy a kommunikációs és tájékoztatási politika koherensebb módon javítható az uniós polgárok irányába történő kommunikáció átfogó megközelítésével, úgy, hogy e kommunikáció valamennyi eszközének többletértéke az Európai Unió 2007-es pénzügyi évre vonatkozó általános költségvetési tervezetéről (I., II., IV., V., VI., VII. és VIII.) szóló, 2006. október 26-i állásfoglalás 21. bekezdésében [6] foglaltaknak megfelelően nyilvánul meg;

16. javítani kívánja az európai polgároknak az Európai Parlament jogalkotási és döntéshozatali folyamatban betöltött szerepéről, az európai politika terén folytatott tevékenységeiről, valamint a képviselők és képviselőcsoportok tevékenységeiről szóló tájékoztatására szolgáló eszközöket, továbbá ki szeretné küszöbölni az Európai Unió képével kapcsolatos hiányosságokat, különös tekintettel a 2009-es választásokra; úgy ítéli meg, hogy a jelenlegi kommunikációs csatornák nem felelnek meg kellőképpen ennek az igénynek;

17. különösen arról van meggyőződve, hogy a helyi és regionális média bevonása rendkívül jövedelmező lenne az európai projekt szempontjából; ennél fogva felszólítja a hivatalvezetést, hogy készítsen cselekvési tervet a helyi és regionális média felé történő kommunikációról, és találjon új - a képviselőknek a helyi médiával való kapcsolattartását lehetővé tevő - eszközöket, különösen a következő európai választások előkészítése érdekében; emlékeztet arra, hogy a legutóbbi európai választási évet megelőző évben külön költségvetés állt a nyilvános figyelemfelhívó kampány rendelkezésére;

18. rámutat arra, hogy mind a már meglévő, mind pedig a fejlesztés alatt álló kommunikációs eszközöket úgy kell kialakítani, hogy a lehető leghatékonyabban hozzájáruljanak az uniós polgároknak intézményünkkel kapcsolatos ismeretei bővítéséhez; úgy véli, hogy mind a hivatalvezetést, mind pedig a képviselőcsoportokat be kell vonni a fenti eszközök kialakításába és értékelésébe;

19. kéri, hogy 2007. július 1-jéig készüljön felmérés a külső irodák által az Európa Házakban a Bizottsággal való partnerség jegyében indított kommunikációs tevékenységekről, illetve ezek hatékonyságáról és eredményeiről;

20. emlékeztet arra, hogy 2006. júliusában a képviselőket látogató csoportokat illetően új politika lépett életbe, ami a korábbi helyzethez képest javulást jelent; azon a véleményen van, hogy az ügy tovább tökéletesíthető, különösen a rugalmasság tekintetében és az új Látogatóközpont befejezése után; a látogatók kötelező minimális létszáma felülvizsgálható, figyelembe véve a látogatók körülményeit a reális kiadások megtérítése érdekében; ezért 2007. július 1-ig vár új, a képviselők aggodalmait figyelembe vevő javaslatot, amelyet mielőbb meg kell valósítani;

21. elismeri a látogatói program terén az utóbbi években elért előrelépést; hangsúlyozza ugyanakkor, hogy további hasznos változtatások érhetők el azokon a területeken, ahol a látogatók az Európai Parlament valós életével találkoznak, és válaszokat vár a plenáris ülésterem látogatását és a több ülésterem rendelkezésre állását érintő pontos kérdésekre [7]; 2007. július 1-jéig várja az erre vonatkozó javaslatokat a hivatalvezetéstől;

A költségvetés felosztásának javítása

22. emlékeztet arra, hogy az elmúlt két évben a költségvetést az intézmény hatékony működéséhez indokoltan szükséges tényezők alapján állították össze; hangsúlyozza, hogy az Európai Parlament költségvetését olyan szintre kell beállítani, ami lehetővé teszi az intézmény által a pénzügyi források ésszerű szintje mellett ellátható leghatékonyabb munkát; úgy ítéli meg, hogy a 2008-as költségvetési szintnek, amely magában foglalja a folyó árak szerinti kiigazításból adódó növekedést, a 2007-es költségvetési szinten kellene maradnia, és semmi esetre sem haladhatja meg az 5. tétel 20%-át, amelynek a költségvetés felső határának kell lennie; ezért felkéri az elnökséget, hogy a Parlament költségvetése szintjének meghatározása során vegye figyelembe azt, hogy az Európai Parlament elszámoltatható az európai polgárok előtt;

23. megjegyzi, hogy 2008 az utolsó teljes év az európai parlamenti képviselőválasztás, illetve a képviselői szabályzat 2009-es végrehajtása előtt; úgy ítéli meg, hogy a legutóbbi bővítés hatásainak kiegyenlítéséhez szükséges intézkedésekre sor került; az új tagállamokkal kapcsolatos költségvetési igényeket illető pontosításoktól eltekintve más, pénzügyi következményekkel járó jelentősebb fejleményre nem kell számítani;

24. tudomásul veszi, hogy az Elnökség egyik elsődleges célja, hogy a Parlament külpolitikában játszott szerepe láthatóbbá váljon, hangsúlyozva a kultúrák közötti párbeszéd ápolásának fontosságát és a demokrácia előmozdítását; rámutat, hogy az Európai Parlament több, harmadik országok nemzeti parlamentjeivel kapcsolatot tartó küldöttséget és ülést hozott létre, amelyeket az Európai Parlament költségvetése nem jelöl meg világosan; ezért kéri a hivatalvezetést, hogy 2007. július 1-ig bezárólag terjesszen elő jelentést az említett kiadási területen már létező vagy kialakítás alatt álló ilyen szervekről, és ez a jelentés tartalmazzon pénzügyi becslést az elkövetkező évek szükségleteiről is;

25. sajnálja, hogy az Európai Parlament más döntéshozó szerveivel közös illetékességű ügyekben korlátozottan áramlik az információ, különösen az Európai Parlament költségvetésére nézve pénzügyi következményekkel járó döntések esetében; úgy véli, hogy kölcsönös erőfeszítésekre van szükség a döntéshozatal korai szakaszában történő információcsere fellendítéséért;

26. megjegyzi, hogy a projektek fejlesztésének összköltségeire vonatkozó előzetes költségvetés nem mindig megbízható; sajnálattal veszi tudomásul ezt, és úgy ítéli meg, hogy a nagyobb projektek esetén amenynyiben az előzetes költségbecsléshez képest jelentős eltérés tapasztalható, azt indokolni kell, és a projekteket felülbírálat és jóváhagyás céljából újra elő kell terjeszteni az illetékes szervekhez;

27. megjegyzi, hogy több költségvetési sorban rendszeresen túl kis, vagy éppen ellenkezőleg túlságosan nagy összeg szerepel; emlékeztet, hogy a végrehajtás éve során átcsoportosítási kérelmekre csak rendkívüli esetben, és csak korábban előreláthatatlan ügyekben kerülhet sor; felszólítja a hivatalvezetést, hogy minden költségvetési sor esetében pontosabban számítsa ki a szükséges előirányzatokat, és reálisabb előjelzést készítsen ezekről;

EGYÉB KÉRDÉSEK

Épületek

28. elismeri, hogy az elmúlt tíz évben az épületeket illetően kifizetett előlegeknek köszönhetően sikerült bizonyos összeget megtakarítani; hangsúlyozza, hogy mindhárom munkahelyen a legtöbb épület ma már az Európai Parlament birtokában van, és hogy a Parlament mostantól a külső irodákba való befektetésre összpontosít; felül szeretné bírálni a külső irodákat illetően a Bizottsággal való osztozás elvét, a fent említett 2006. október 26-i állásfoglalása (47) bekezdése értelmében 2007. márciusra kért jelentés alapján; ennek érdekében közös jelentés készítésére szólítja fel az Európai Parlamentet és a Bizottságot a közös irodákon való osztozás, a személyzet, logisztika, működési költségek, illetve a közös irodaépületek megvásárlására vonatkozó társfinanszírozási időbeosztások tekintetében; megjegyzi, hogy ez mostanáig a Parlament költségvetésében rendelkezésre álló előirányzatoknak köszönhetően volt lehetséges;

29. bátorítja a hivatalvezetés által az Európa Házak biztonsági rendszerének javítására tett erőfeszítéseket; sürgeti a hivatalvezetést és a Bizottságot, hogy közösen és arányosan vállalják át ennek költségeit;

Személyzet

30. az a véleménye, hogy a létszámtervnek főként a két utóbbi bővítéssel és a hivatalos nyelvek számának bővülésével összefüggő közelmúltbeli (négy év alatt 21%-os) növekedése után az intézménynek valószínűleg a működéséhez elegendő humán erőforrás áll rendelkezésére, és az új személyzet hatékony integrálására elegendő időt kell fordítani; éppen ezért az új munkahely-létesítésre vonatkozó kérelmeket csak a hivatalvezetés átcsoportosítási lehetőségekre vonatkozó, az áthelyezéssel összefüggő képzési és fejlesztési programokat is tartalmazó rövid- és középtávú stratégiájáról szóló jelentésének benyújtása után fogja figyelembe venni; a kérelmeket e részletes információ alapján fogja elbírálni;

31. bátorítja a tolmácsolási szolgáltatások rendelkezésre állását és maximális minőségét akadályozó hiányosságok kezelését a minőség és a költségek közötti megfelelő egyensúly fenntartása és ezáltal a ráfordításokért kapott érték biztosítása mellett;

32. úgy ítéli meg, hogy a 2006-ban elindított átcsoportosítási politikát a két utolsó bővítés hatásának kiegyenlítése, illetve a hivatalvezetés hatékonyságának a politikai prioritások tiszteletben tartása melletti megerősítése érdekében folytatni kell; felszólítja főtitkárát, hogy az előzetes költségvetésben részletesen tüntesse fel 2008-ra vonatkozó stratégiáját;

33. különös figyelmet szentel a földrajzi szétszórtsággal összefüggő költségeknek, és megvizsgálja ez utóbbiak jobb ésszerűsítésének lehetőségét; külön figyelmet fog fordítani a három munkahely között a személyzet által megtett utak számára; rámutat, hogy 2005-ben e hivatalos utak költsége 12799988 euróra rúgott és összesen 71369 napot tett ki, és ez a szám nem tartalmazza a képviselőcsoportok személyzete által megtett hivatalos utak költségeit; úgy ítéli meg, hogy e területen erőfeszítést lehetne tenni a hatékonyság növelésére; felkéri a főtitkárt, hogy 2007. július 1-ig terjesszen elő jelentést az egyes főigazgatóságok személyzetének a három munkahely közötti utazásairól és ezek költségeiről;

34. aggodalmának ad hangot az európai iskolák rendszere körül jelentkező bizonytalanság miatt; emlékeztet arra, hogy a személyzetnek jól működő és vonzó iskoláztatási rendszerhez van joga, és éppen ezért vállalja, hogy biztosítja egy ilyen rendszer fenntartását;

35. rámutat a plenáris ülésnek a képviselői asszisztensekre vonatkozó valós és ésszerű szabályzat elfogadását teljes mértékben támogató határozatára; elvárja, hogy a Tanács 2007 szeptemberéig végső határozatot hozzon ebben a kérdésben annak érdekében, hogy lehetővé tegye a szükséges források kiosztását; felhívja Elnökségét, hogy mozdítsa elő a képviselői asszisztensek szabályzatának ügyét a Tanácsnál; meggyőződése, hogy a szabályzat hozzájárul majd a képviselők által ellátott feladatok minőségének javításához;

Biztonság

36. elismeri, hogy pénzügyi kihatása van annak, hogy a képviselők és a személyzet legnagyobb biztonságban dolgozhasson mindhárom munkahelyen; bátorítja a hivatalvezetést, hogy mielőbb vezesse be az új belépőkártya-rendszert, ami a biztonságosabb környezet nyújtásával megkönnyítené a képviselők mindennapos munkáját, különösen az elektronikus aláírás használatát; hangsúlyozza, hogy az adatvédelmi rendelkezéseket mindenkor tiszteletben kell tartani;

37. úgy ítéli meg, hogy az EU intézményeinek példát kell mutatniuk a környezetbarát politikák és a jobb energiahatékonyság végrehajtása terén; emlékeztet rá, hogy az Európai Parlament elkötelezte magát az EMAS-szabályozás alkalmazása mellett, továbbá arra az Elnökséghez intézett kérésre (egyéb intézmények költségvetése 2006-ról szóló jelentés), hogy vizsgálják meg, hogyan csökkenthető az energiaköltségek emelkedése, beleértve azt a lehetőséget is, hogy nyáron mérsékeljék a légkondicionálást; felszólít a hatékonyabb papírfelhasználásra és a szétosztandó nyomtatott anyagok mennyiségének csökkentésére oly módon, hogy a Parlament számos hivatalos dokumentumát kérés alapján biztosítsák; 2007. július 1-jére a tervezett lépésekről, illetve az említett területekre vonatkozóan tett javaslatokról szóló jelentést kér a hivatalvezetéstől, amelyhez csatolják a személyzettel kapcsolatos igényeket és a pénzügyi költségekre vonatkozó becsléseket;

Egyéb intézmények

38. felkéri az intézményeket, hogy valós igényeiket tükröző költségvetést terjesszenek elő; úgy ítéli meg, hogy két nagy bővítés és 12 új nyelv bevezetése után 2008-nak a rendelkezésre álló, humán, technológiai és logisztikai eszközök lehető leghatékonyabb mozgósítása évének kell lennie; emlékeztet, hogy az áthelyezési kérelmek és a létszámterv a pénzügyi év során történő kiigazítása nem a költségvetés kezelésének megfelelő módja és csak kivételesen fordulhat elő; elvárja, hogy az intézmények erre tekintettel legyenek előzetes költségvetésük összeállítása során;

39. bátorítja az intézményeket, hogy erősítsék az intézményközi együttműködést még olyan területeken is, amelyeken első látásra nincs lehetőség az ésszerűsítésre és a hatékonyság növelésére, mivel az intézmények költségvetése a jövőben nem fog a múltbelihez hasonló ütemben növekedni;

40. megjegyzi, hogy az elmúlt évek során az intézmények jelentősen növelték épületekre fordított kiadásaikat, és hogy ez a következő négy év során tovább fog növekedni; úgy ítéli meg, hogy itt az ideje felfüggeszteni az ingatlanok további növelését; ezért felkéri az intézményeket, hogy figyelmesen tanulmányozzanak minden egyéb lehetőséget, mielőtt az épületek bárminemű bővítését terveznék; ugyanakkor felhívja az intézményeket, hogy az intézményközi együttműködés keretében készüljenek fel az év végén költségvetésükből még fennmaradó összegek megosztására, hogy építkezési kiadásaikat a lehető legrövidebb időn belül kiegyenlítsék;

41. emlékeztet, hogy az intézmények előzetes költségvetése előterjesztésének harmonizálása egyszerűbbé tenné a különféle költségvetések megértését és növelné az EU polgárai számára az átláthatóságot;

42. értékelné, ha az előzetes költségvetések tartalmaznának egy olyan fejezetet is, amelyben az intézmények megjelölik sajátosságaikat és az év során elért javulást; ennek köszönhetően a költségvetési hatóság jobban fel tudná mérni és megértené az egyes intézmények sajátos igényeit;

43. felkéri az intézményeket, hogy kövessék szoros figyelemmel az elmúlt két bővítéshez fűződő személyzetfelvétel szintjét és legalább évente kétszer tájékoztassák a költségvetési hatóságot;

Tanács

44. tudomásul veszi a Tanács 2007-es költségvetésének korlátozott növelését; figyelemmel fogja követni további fejlődését és a nómenklatúrájában, különösen a 3. cím alatt előforduló változásokat; tudomásul veszi a tényt, hogy a Tanács a Parlamentet érdeklő témákról releváns információt nyújt;

Bíróság

45. az a véleménye, hogy a Közszolgálati Törvényszék létrehozása és két nagyobb bővítés után a Bíróságnak ésszerűsítenie kellene munkamódszereit, és a költségvetés szintjét stabilan kellene tartania;

Számvevőszék

46. tudomásul veszi a gyakornok ellenőröknek szánt megfelelő képzési programok fejlesztését és az informatikai ág tavaly elkezdett korszerűsítését, és több információt szeretne kapni az említett kezdeményezések eddig elért eredményeiről;

Az Európai Gazdasági és Szociális Bizottság és a Régiók Bizottsága

47. világos jelzést vár a két bizottság között 2008-tól várható együttműködés természetéről, az intézmények előzetes költségvetése előterjesztésének idején; úgy véli, hogy nincs elegendő indok a két intézmény költségvetése általános szintjének emelésére;

Ombudsman

48. tudomásul veszi az ombudsman által a költségvetés, különösen a létszámterv 2007-es növekedésének megállítása érdekében tett erőfeszítéseket; reméli, hogy ezt a stabilitást 2008-ban is sikerül tartani;

Európai adatvédelmi biztos

49. megjegyzi, hogy 2008 lesz a nemsokára teljesen működőképes adatvédelmi biztos negyedik teljes aktivitású éve; éppen ezért bátorítja az adatvédelmi biztost, hogy terjesszen elő egy középtávú tevékenységi tervet, amelyben megjelöli igényeit is, illetve az új nómenklatúra végrehajtásának határidejét, ahogyan ezt a többi intézmény 2005-ben elkezdte;

50. következésképpen úgy véli, hogy 2008 az utolsó jelentős költségvetési és különösen létszámtervi növekedéssel járó év; emlékeztet, hogy a létszámterv módosítását, akárcsak a többi kiadást, indokolni kell;

*

* *

51. utasítja elnökét, hogy továbbítsa ezt az állásfoglalást a Tanácsnak, a Bizottságnak, a Bíróságnak, a Számvevőszéknek, az Európai Gazdasági és Szociális Bizottságnak, a Régiók Bizottságának, az európai ombudsmannak és az európai adatvédelmi biztosnak.

[1] HL L 253., 2000.10.7., 42. o.

[2] HL L 248., 2002.9.16., 1. o. Az 1995/2006/EK Euratom rendelettel módosított (HL L 390., 2006.12.30., 1. o.) rendelet.

[3] HL C 139., 2006.6.14., 1. o.

[4] HL C 263., 2006.10.31., 1. o.

[5] Elfogadott szövegek, P6_TA(2006)0570.

[6] Elfogadott szövegek, P6_TA(2006)0452.

[7] 2006. október 26-án elfogadott szövegek, P6_TA(2006)0452, (26) bekezdés.

--------------------------------------------------